Gandia ultima els detalls de la XVI edició de la Cursa de la Dona Vicky Foods
01 abril 2025

## Gandia ultima els detalls de la XVI edició de la Cursa de la Dona Vicky Foods01 abril 2025Última actualització: 01 abril 2025

![](../gestion/img/bbb368267ee75a2402ee5f1fd9809d11d351a42f554fd7b85129b77c71a1a263.jpg)  
  

La ciutat de Gandia ja té tot a punt per a celebrar aquest diumenge, 6 d’abril, la **XVI edició de la Cursa de la Dona Vicky Foods**, un esdeveniment esportiu i social que reunirà milers de dones per a gaudir de l'esport i la convivència.

El regidor delegat d'Esports, **Jesús Naveiro**, acompanyat per l’edil de Comerç i Empresa, **Elena Moncho**, i el president del Club d’Atletisme Safor Teika, **Vicent Boscà**, han donat els últims detalls d’aquesta gran festa esportiva. L’esdeveniment, organitzat pel Club d’Atletisme Safor Teika des de fa 18 anys, s’ha consolidat com la cursa popular més multitudinària de la comarca.

La prova arrancarà a les 10:30 h des de l’avinguda de les Esclaves, al barri de Benipeixcar. Amb un recorregut de 5,9 km totalment urbà, les corredores passaran per punts emblemàtics com el Passeig Germanies, la Plaça de l’Escola Pia, la Plaça de l’Ajuntament i el Palau Ducal, fins a arribar de nou a la meta a l’Avinguda de les Esclaves. A més, comptaran amb avituallament i suport de voluntariat al llarg del recorregut.

A les 10:00 h es realitzarà un escalfament previ a la zona d’eixida i s’insta a les participants a arribar amb antelació. La cursa té un caràcter esportiu, però també lúdic i de convivència, permetent la participació en grups d’amigues o familiars.

  
**Fira de la Corredora i activitats paral·leles**

Com a prèvia a la Cursa, el divendres 4 i el dissabte 5 d’abril tindrà lloc la tradicional Fira de la Corredora a la Plaça del Prado, on les participants podran recollir el seu dorsal i la bossa de la corredora. Durant la fira, es realitzaran diverses activitats i exhibicions, com una masterclass de zumba i danses valencianes, així com una exhibició d’acrobàcies aèries.

  
**Un esdeveniment amb finalitat solidària**

Enguany, part de la recaptació de la Cursa de la Dona Vicky Foods es destinarà al projecte DONAiDONA de l'associació EVAP, per a la formació de dones en risc d’exclusió social. Des de l’organització, Vicent Boscà ha volgut agrair el suport de l'Ajuntament de Gandia, el de Benirredrà, els patrocinadors i totes les persones i entitats que fan possible aquest esdeveniment.

  
Jesús Naveiro ha destacat: _“Aquesta cursa és un referent en la nostra ciutat, no sols per la seua dimensió esportiva, sinó també pel seu impacte social i de visibilització del paper de la dona en l’esport. Cada any aconseguim implicar més persones i consolidar aquest esdeveniment com un punt de trobada per a totes.”_

Per la seua banda, Elena Moncho ha afegit: _“La Fira de la Corredora és una oportunitat perquè la ciutat de Gandia es convertisca en un espai de dinamització, tant per a les participants com per a les seues famílies i visitants. A més de recollir els dorsals, podran gaudir d’activitats culturals i esportives en un ambient festiu.”_

El president del Club d’Atletisme Safor Teika, ha volgut recalcar: “_El nostre objectiu des dels inicis és fomentar i visibilitzar a les dones en el món esportiu, i cada edició ens confirma que estem en el camí correcte. Aquesta cursa és més que una competició, és una gran festa de l’esport i la igualtat. Agraïm el suport de tots els col·laboradors, voluntaris i participants que fan possible aquest esdeveniment.”_

La festa continuarà després de la meta amb l’entrega de trofeus, un festival de zumba i un concert en directe del grup TKD90. Des de l’organització es fa una crida a tota la ciutadania a participar i animar les corredores, reafirmant que la Cursa de la Dona és molt més que una carrera: és una festa de l’esport i la dona.

Les inscripcions es tancaran hui dimarts 1 d’abril a les 23:59 h.

  

[Twittear](https://twitter.com/share)